## **Παρουσίαση της κατ’ άρθρο ερμηνείας του Συντάγματος, των Καθηγητών Σπυροπούλου – Κοντιάδη - Ανθοπούλου και Γεραπετρίτη**

Η νομική κοινότητα, τόσο οι θεωρητικοί του δικαίου, όσο και οι νομικοί της πράξης, δικηγόροι και δικαστές, είναι ευτυχείς που έχουν στα χέρια τους μια σύγχρονη, επικαιροποιημένη, και κατά το δυνατόν πλήρη κατ’ άρθρο Ερμηνεία του Συντάγματος.

Παρά το γεγονός ότι το Σύνταγμα, ως βασικός νόμος, βρίσκεται στην κορυφή της κανονιστικής πυραμίδας, και αποτελεί βασικό σημείο αναφοράς όλων των κλάδων δικαίου, δεν είχε τύχει, ανάλογης με τη σημασία του, συστηματικής ερμηνείας, όπως σε άλλα ευρωπαϊκά κράτη.

Ασφαλώς υπάρχει πλουσιότατη βιβλιογραφία σχετικά με την ερμηνεία των συνταγματικών διατάξεων, καθώς και με την επίδραση των βασικών συνταγματικών αρχών στους επιμέρους κλάδους δικαίου. Όμως δεν υπήρχε μέχρι σήμερα ένα συνεκτικό έργο, που να μπορεί συγχρόνως να δώσει απαντήσεις στους βασικούς συνταγματικούς προβληματισμούς, να αποτελέσει οδικό χάρτη για να αναζητήσει ο ερμηνευτής του δικαίου εξειδικευμένη βιβλιογραφία και νομολογία, και τέλος να προκαλέσει ερεθίσματα για γόνιμο επιστημονικό διάλογο πάνω στα διαρκώς επίκαιρα συνταγματικά θέματα.

Μέσα από μια μακροσκοπική θεώρηση του έργου, και των εξόχως εμβριθών συμβολών των εξαίρετων επιστημόνων που ασχολήθηκαν με τα επιμέρους άρθρα, αναδεικνύεται, πρωτίστως, η ιδιαιτερότητα της συνταγματικής ερμηνείας.

Τα γνωστά ερμηνευτικά εργαλεία που χρησιμοποιεί η νομική δογματική ήδη από την εποχή του *Savigny*, και αργότερα του *Binding*, δεν αρκούν για την ολοκληρωμένη ανάγνωση και την επιτυχή προσέγγιση του Συντάγματος, πολλώ μάλλον του συνταγματικού φαινομένου *εν τω συνόλω*. Τούτο άλλωστε κατέδειξε, με το έξοχο έργο του, *Η Ερμηνεία του Συντάγματος-Εφαρμογή ή υπέρβαση της παραδοσιακής μεθοδολογίας του δικαίου;* ο εκ των επιμελητών του τόμου Φίλιππος Σπυρόπουλος. Τα ίδια ζητήματα, άλλωστε έθεσαν υπό επιστημονική βάσανο, οι επιφανέστεροι εκπρόσωποι του ελληνικού Σύνταγματικού δικαίου, όπως – για να αναφέρω δύο που δεν βρίσκονται πια κοντά μας- ο Αριστόβουλος Μάνεσης και ο Δημήτρης Τσάτσος.

Το συνταγματικό φαινόμενο αναπτύσσεται στη μεθόριο του νομικού δόγματος, της πολιτικής επιστήμης και της πολιτικής πράξης. Το συνταγματικό δίκαιο φιλοδοξεί να επιτύχει διττό στόχο: αφενός να ρυθμίσει το πολιτικό φαινόμενο, αφετέρου να λειτουργήσει εγγυητικά ως προς τις θεμελιώδεις ατομικές και συλλογικές ελευθερίες.

Λόγω της ιδιαίτερης φύσης του, το ερμηνευτικό αποτέλεσμα, στην περίπτωση του συνταγματικού δικαίου, δεν εξαρτάται μόνο από μία αποκαθαρμένη από εξωτερικές παρεμβάσεις επιστημονική, μεθοδολογική προσέγγιση. Αντιθέτως, διαπλέκονται η «*ερμηνευτική προαντίληψη*» του εφαρμοστή και η κανονιστική δύναμη των πραγματικών γεγονότων. Την ερμηνευτική αυτή ιδιαιτερότητα του Συντάγματος θα μπορούσαμε να αποκαλέσουμε *συνταγματικό εκκρεμές*, τα ακραία σημεία του οποίου είναι από τη μια ο ιδεολογικός υποκειμενισμός και από την άλλη η πραγματιστική αντίληψη.

Ο ανά χείρας τόμος παρέχει όλες τις προϋποθέσεις για την αναζήτηση της χρυσής τομής ανάμεσα στα δυο αυτά άκρα. Η επιστημονική και νομολογιακή παραγωγή αποτελούν εδραία βάση για την κριτική παρουσίαση των διαφόρων δογματικών ρευμάτων, την παράθεση και την εξήγηση της κρατούσας ερμηνείας από τα δικαστήρια, αλλά και την διατύπωση κρίσιμων ερωτημάτων, με το βλέμμα στο μέλλον. Όπως λ.χ. για τη σχέση διεθνούς και εθνικού δικαίου, ειδικότερα δε της ενωσιακής και της εσωτερικής έννομης τάξης.

Το παρόν πόνημα, με τις εύστοχες κριτικές επισημάνσεις στα περισσότερα συνταγματικά άρθρα, αποτελεί συγχρόνως πολύτιμο βοηθό στο πλαίσιο της εξαγγελθείσας συνταγματικής αναθεώρησης.

Πρόκειται για μια αναθεώρηση που έπεται της μείζονος κρίσης που αποκαλύφθηκε για πρώτη φορά το 2010. Χρησιμοποιώ τον όρο «αποκαλύφθηκε» διότι η κρίση σοβούσε πολλά χρόνια πριν, και ασφαλώς δεν είχε μόνον οικονομική διάσταση, αλλά ήταν συγχρόνως κρίση θεσμών και αξιών.

Η περιδίνηση που ακολούθησε στα χρόνια των μνημονίων δεν θα μπορούσε να αφήσει αλώβητες τις συνταγματικές βάσεις του πολιτεύματος. Λαϊκή κυριαρχία, αντιπροσωπευτική δημοκρατία και θεμελιώδη δικαιώματα τέθηκαν εν αμφιβόλω, και σε πολλές περιπτώσεις τρώθηκαν, θέλω να πιστεύω όχι κατά τρόπο αμετάκλητο.

Με αφορμή δύο σχετικά πρόσφατες νομοθετικές πρωτοβουλίες που επηρέασαν και επηρεάζουν άμεσα το δικηγορικό σώμα, – αναφέρομαι στην ψήφιση του νέου Κώδικα Πολιτικής Δικονομίας, και στον νέο ασφαλιστικό νόμο- είχαμε την ευκαιρία να διατυπώσουμε και δημόσια τη θέση ότι η Κυβέρνηση και το νομοθετικό σώμα έχουν απωλέσει την κανονιστική τους ισχύ. Η καθ’ υπαγόρευση νομοθέτηση, εν πολλοίς ομολογημένη δημόσια από τα πιο επίσημα χείλη, στερεί το αποτέλεσμα της νομοπαραγωγικής διαδικασίας από το αναγκαίο δημοκρατικό νομιμοποιητικό έρεισμα.

Μόνη διέξοδος, όχι μόνο για το δικηγορικό σώμα, που πλήττεται από την ως άνω νομοθέτηση, αλλά και για τον κάθε πολίτη, είναι η προσφυγή στον τελικό κριτή σε ένα κράτος δικαίου, την ανεξάρτητη ελληνική δικαιοσύνη, που καλείται με τόλμη να τάμει κάθε φορά το συνταγματικό διακύβευμα. Η νομολογία του Συμβουλίου της Επικράτειας, η οποία εκτίθεται αναλυτικά στο ανά χείρας πόνημα, δεν είναι πάντοτε ενθαρρυντική. Σε πολλές περιπτώσεις, κατ’ αποτέλεσμα, αναγνωρίζει ένα δίκαιο της ανάγκης πέραν των ορίων που διαγράφει το άρθρο 48 του Συντάγματος. Βεβαίως, αποτελεί ερώτημα εάν το **εξω**συνταγματικό δίκαιο έκτακτης ανάγκης είναι τελικώς περισσότερο επικίνδυνο από το συνταγματικό.

Απ’ την άλλη, σε ευάριθμες περιπτώσεις η συνταγματική νομολογία του Συμβουλίου της Επικρατείας υπήρξε ανάχωμα σε παραβιάσεις που επιχειρήθηκαν στο όνομα της οικονομικής κρίσης και του ταμειακού συμφέροντος του Δημοσίου.

Το δικηγορικό σώμα αντιλαμβάνεται τον ρόλο του πρωτίστως ως εγγυητικού του κράτους δικαίου. Για το λόγο αυτό, στην αφετηρία αμφισβήτησης κρατικών μέτρων που υπονομεύουν θεμελιώδη δικαιώματα και φαλκιδεύουν τα βασικά χαρακτηριστικά του δημοκρατικού πολιτεύματος βρίσκεται η δικηγορική πρωτοβουλία. Είμαστε ευτυχείς που τρεις εκ των επιμελητών του τόμου, οι Καθηγητές Σπυρόπουλος, Κοντιάδης και Γεραπετρίτης, καθώς και η κ. Παπαρρηγοπούλου (εκ των συγγραφέων του τόμου), συνδράμουν ενεργά τον Δικηγορικό Σύλλογο στη δικαστική προσβολή των πράξεων που στηρίζονται στον κατ’ εμάς αντισυνταγματικό νέο ασφαλιστικό νόμο.

Θέλω και από τη θέση αυτή να συγχαρώ ολόθερμα όλους όσους κατέβαλαν κοπιώδη προσπάθεια για την ολοκλήρωση ενός συλλογικού τόμου που κοσμεί την ελληνική νομική βιβλιογραφία και αποτελεί πολύτιμο βοήθημα για κάθε νομικό.